בלנצ'רד ערכה את הופעת הבכורה שלה ב-Impact Wrestling באירוע Redemption, שנערך ב-22 באפריל, בו היא הצטרפה אל שולחן השדרנים במהלך קרב בין קירה הוגאן לבין טאיה ואלקירי. בלנצ'רד הפכה לדמות הרעה ב-3 במאי כאשר היא תקפה את הוגאן במהלך הקרב החוזר שלה נגד ואלקירי. מעשה זה הוביל לקרב הבכורה של בלנצ'רד בארגון שבועיים לאחר מכן אשר הסתיים בניצחונה על קיירה הוגאן. לאחר הקרב בלנצ'רד המשיכה את התקיפה על הוגאן, עד שמדיסון ריין הגיעה. ב-24 במאי, בלנצ'רד הסבירה למה היא תקפה את הוגאן ומאוחר יותר באותו הערב היא התערבה בקרב של מדיסון ריין, כך שהיא תקפה את ריין מאחור לאחר שהקרב הסתיים, מה שחיזק את דמותה. באירוע סלאמיברסרי, שנערך ב-22 ביולי, בלנצ'רד השיגה את ניצחונה הראשון באירועי שלם וצפה, כאשר היא ניצחה את אלי. ב-30 באוגוסט, בלנצ'רד ניצחה בקרב משולש את סו יאנג ואת אלי וזכתה באליפות הנוקאאוטס של אימפקט. שבוע לאחר מכן, בלנצ'רד הגנה בהצלחה על התואר נגד האלופה לשעבר, סו יאנג. באירוע נועד לתהילה, שנערך ב-14 באוקטובר, בלנצ'רד הגנה בהצלחה על אליפות הנוקאאוטס נגד טאיה ואלקירי. בקרב הנוסף ביניהן שנערך ב-1 בנובמבר על תואר האליפות, ואלקירי ניצחה כתוצאה מפסילה לאחר שבלנצ'רד הכתה את השופט. באירוע Homecoming, שנערך ב-6 בינואר 2019, בלנצ'רד הפסידה לואלקירי וכתוצאה מכך איבדה את התואר; תקופת כהונתה כאלופה נמשכה כ-147 ימים. שבועות לאחר מכן, היא הושעתה ל-30 ימים, משום שהכתה את גייל קים. ב-15 בפברואר, בלנצ'רד חזרה מההשעיה שלה, כשהיא כשלה בניסיונה לזכות שוב באליפות הנוקאאוטס לאחר שהפסידה לוואלקירי. ב-15 במרץ, בלנצ'רד הפסידה לג'ורדיין גרייס בקרב אשר קבע את זהות המועמדת שתתמודד נגד האלופה, טאיה ואלקירי, על אליפות הנוקאאוטס של אימפקט. לאחר הקרב, עקב הפסדה בלנצ'רד הוציאה את תסכולה על אחד מאנשי הצוות עד שחברת היכל התהילה והמתאבקת לשעבר, גייל קים, הגיעה ותקפה את בלנצ'רד. באירוע United We Stand, שנערך ב-4 באפריל, בלנצ'רד ניצחה את ג'ואי ריאן בקרב בין מגדרי. ב-12 באפריל, בלנצ'רד הפסידה בקרב יחידים למדיסון ריין. באירוע Rebellion, שנערך ב-28 באפריל, בלנצ'רד ניצחה את גייל קים. באירוע סלאמיברסרי XVII, שנערך ב-7 ביולי, בלנצ'רד הפסידה לסמי קאליהן בקרב בין מגדרי. באירוע Hard To Kill, שנערך ב-12 בינואר 2020, בלנצ'רד ניצחה את סמי קאליהן בקרב בין מגדרי וכתוצאה מכך הפכה לאלופת העולם של אימפקט. הקרב המצולם האחרון שלה ב-Impact היה ב-7 במרץ 2020 אשר שודר חודש לאחר מכן ב-7 באפריל, כשהיא הצטוותה לשורות אדי אדוארדס לקרב על אליפות הזוגות נגד אלופי הזוגות, The North (אית'ן פייג' וג'וש אלכסנדר), שבו היא ואדוארדס הפסידו. לאחר הפסד זה, היא החליטה להיעדר מהקלטות הארגון עקב מגפת הקורונה. בלנצ'רד, שגרה עם ארוסה, דגה, לא עמדה בהתחייבותיה לארגון והחסירה מספר הקלטות טלוויזיה עקב מגבלות טיסה. ב-25 ביוני, החוזה של בלנצ'רד, שהיה אמור לפוג ב-30 ביוני, הותר והיא הופשטה מחגורת אליפות העולם של אימפקט לאחר ששני הצדדים לא הצליחו להגיע להסכמה הדדית.
Lucha Libre AAA Worldwide (2019).
ב-18 במרץ 2019, קונאן דיווח שבלנצ'רד עזבה את ארגון ההיאבקות The Crash Lucha Libre והצטרפה ל-Lucha Libre AAA Worldwide (AAA). ב-18 במאי, בלנצ'רד ערכה את קרב הבכורה שלה בארגון זה, כאשר חברה לשורות לה הידרה, וביחד הן ניצחו את פאבי אפאצ'ה ואלופת Reina de Reinas דאז, ליידי שני.
באירוע טריפלמניה, שנערך ב-3 באוגוסט, בלנצ'רד ניצחה את אפאצ'י, טאיה ואלקירי, אייקו האמאדה, צ'יק טורמנטה, לה הידרה וליידי שני בקרב שולחנות, סולמות וכיסאות וכתוצאה מכך הפכה לאלופת Reina de Reinas, המתאבקת הזרה השלישית (אחרי טאיה ואלקירי ואייקו המאדה) שזוכה בתואר זה בנוסף להיותה האמריקאית הראשונה שעושה זאת. לעומת זאת, בלנצ'רד הפסידה את חגורת האליפות לאחר 43 ימים כאלופה, כשנוצחה כבר בהגנתה הראשונה על התואר על ידי ואלקירי במסגרת האירוע Lucha Invades NY, שנערך ב-15 בספטמבר והיה אירוע משותף של ארגוני ההיאבקות Impact Wrestling ו-AAA.
חיים אישיים.
בלנצ'רד הייתה במערכת יחסים עם המתאבק ריקושט. היא נכדתו של המתאבק ג'ו בלנצ'רד, בתו של טולי בלנצ'רד והבת החורגת של מאגנום TA. ב-20 בנובמבר 2019, בלנצ'רד התארסה למתאבק מיגל אנחל אוליבו, הידוע יותר בשמה הבמה שלו, דגה.
ז'ארנל יוז
ז'ארנל יוז (באנגלית: Zharnel Hughes; נולד ב-13 ביולי 1995, באנגווילה) הוא אצן בריטי. הוא אלוף אירופה (ברלין 2018) בריצת 100 מטר ובריצת שליחים 4x100 מטר.
ביוגרפיה.
ז'ארנל יוז נולד בהוואלי, אנגווילה. אמו, ממוצא ג'מייקני, עבדה כאם בית ואביו עבד כנהג מונית. יוז החל להתחרות בגיל 10. בהיותו נער הוא התאמן בהדרכתו של גלן מילס, מאמנם של יוסיין בולט ויוהאן בלייק. כנער הצטיין וזכה באליפויות בינלאומיות רבות. בשנת 2014 דורג במקום הראשון בעולם לנוער עד גיל 20 בריצת 200 מטר (20.32 שניות).
מכיוון שאנגווילה אינה מוכרת כמדינה על ידי הוועד האולימפי הבינלאומי, הוא לא יכל לייצג אותה באולימפיאדה. אך כאזרח של הטריטוריות הבריטיות שמעבר לים יכל יוז לייצג את בריטניה וכך עשה מיוני 2015.
במסגרת תחרות ליגת היהלום שנערכה בלונדון, קבע יוז בריצת 200 מטר שיא אישי חדש של 20.05 שניות, תוצאת השנה באירופה באותה העת. באליפות העולם שהתקיימה בבייג'ינג הוא סיים חמישי בריצת 200 מטר בשיא איש חדש של 20.02 שניות.
בשנת 2016 סבל מקרע בברך. למרות להתנגדות רופאיו, הוא התחרה באליפות בריטניה שנערכה ביוני אותה שנה וסיים במקום רביעי בריצת 200 מטר. באליפות אירופה שנערכה באמסטרדם ביולי אותה שנה הוא לא הצליח לעבור את שלב המוקדמות ולכן לא השתתף באולימפיאדת ריו דה ז'ניירו (2016).
באליפות העולם שנערכה בלונדון באוגוסט 2017 סיים יוז במקום 24 בריצת 200 מטר בתוצאה של 20.85 שניות.
אלוף אירופה.
במשחקי חבר העמים שנערכו בגולד קוסט אוסטרליה באפריל 2018 זכה יוז במדליית זהב בריצת שליחים 4x100 מטר. בריצת 200 מטר הוא פסל למרות שחצה ראשון את קו הסיום. בתחרות שנערכה ביוני קבע בריצת 100 מטר שיא אישי חדש של 9.91 שניות והפך לבריטי השני הכי מהיר אי פעם, אחרי לינפורד כריסטי. באליפות אירופה שנערכה בברלין באוגוסט זכה יוז בשתי מדליות זהב בריצת 100 מטר בשיא אליפות חדש של 9.95 שניות בריצת שליחים 4x100 מטר בתוצאה של 37.80 שניות.
יקוב אינגבריגטסן
יקוב אינגבריגטסן (בנורווגית: Jakob Ingebrigtsen; נולד ב-19 בספטמבר 2000) הוא אתלט נורווגי, האלוף האולימפי (טוקיו 2020), סגן אלוף העולם (יוג'ין 2022), סגן אלוף העולם באולם (בלגרד 2022), אלוף אירופה (ברלין 2018), אלוף אירופה באולם (טורון 2021), שיאן עולם באולם, שיאן אירופה באצטדיון והשיאן האולימפי בריצת 1500 מטר. אלוף העולם (יוג'ין 2022) ואלוף אירופה (ברלין 2018) בריצת 5000 מטר. נוסף לכך, הוא שיאן אירופה בריצת 2000 מטר.
ביוגרפיה.
אינגבריגטסן נולד וגדל בסנדנס, למשפחת אתלטים מצטיינת. אחיו, הנריק (יליד 1991) ופיליפ (יליד 1993) זכו באליפות אירופה (הלסינקי 2012 ואמסטרדם 2016 בהתאמה) בריצת 1500 מטר. שלושתם מתאמנים בהדרכתו של אביהם, ירט אינגבריגטסן. יקוב החל להתאמן בגיל צעיר ומעיד על עצמו שהתאמן כמקצוען מגיל 8. כבר כשהיה בן 15, התחרה באליפות העולם לנוער (עד גיל 20), בה הצליח להעפיל לגמר ריצת 1500 המטרים ולסיים תשיעי, בתוצאה של 3:51.09 דקות. מאוחר יותר באותה שנה, באליפות אירופה במרוצי שדה לנוער, זכה במדליית הזהב.
בחודש מאי בתחרות ליגת היהלום ביוג'ין, אינגבריגטסן הפך לרץ הצעיר ביותר שיורד מ-4 דקות בריצת מייל, כשקבע תוצאה של 3:58.07 דקות וסיים במקום ה-11, כשהוא בן 16 וחצי בלבד. חודש לאחר מכן, בריצת מייל שנערכה מחוץ לתחרות ליגת היהלום באוסלו, סיים ראשון בשיא אישי חדש של 3:56.29 דקות.
באליפות אירופה לנוער שנערכה בחודש יולי בגרוסטו, איטליה, הוא זכה בשתי מדליות זהב; בריצת 5000 מטר, בה קבע תוצאה של 14:41.67 דקות, ובריצת 3000 מטר מכשולים בה קבע תוצאה של 8:50.00 דקות. בגמר ריצת 1500 המטרים אינגבריגטסן היה המועמד המוביל לניצחון, אך הוא נפל בסיבוב האחרון, מה שגרם לו לסיים שמיני.
בתחרות ליגת היהלום ביוג'ין שנערכה בחודש מאי, סיים אינגבריגטסן רביעי בריצת מייל לאחר שקבע שיא אירופאי חדש לנוער של 3:52.28 דקות. חודשיים לאחר מכן באליפות העולם לנוער הוא זכה במדליית כסף בריצת 1500 מטר בתוצאה של 3:41.89 דקות, ובריצת 5000 מטר זכה במדליית ארד בשיא אירופאי חדש לנוער של 13:20.78 דקות. באותו חודש סיים רביעי בריצת 1500 מטר בתחרות ליגת היהלום במונקו בשיא אישי חדש של 3:31.18 דקות.
אלוף אירופה.
באליפות אירופה שנערכה בברלין באוגוסט 2018 זכה אינגבריגטסן בשתי מדליות זהב בתוך יממה, והפך לאלוף אירופה הצעיר ביותר. בריצת 1500 מטר עשה זאת בתוצאה של 3:38.10 דקות, לפני מרצ'ין לבנדובסקי מפולין (3:38.14 דקות) וג'ייק וייטמן מבריטניה (3:38.25 דקות). הנריק, אחיו סיים במקום רביעי (3:38.50 דקות) ופיליפ האלוף היוצא סיים רק במקום 12 (3:41.66 דקות). בריצת 5000 מטר הוא שיפר את שיאו האירופאי לנוער, כשקבע תוצאה של 13:17.06 דקות, לפני אחיו הנריק אינגבריגטסן (13:18.75 דקות) והאלוף בריצה הכפולה מורד אמדוני מצרפת (13:19.14 דקות).
שיאן עולם לנוער ואלוף אירופה באולם.
בפברואר 2019 קבע אינגבריגטסן שיא עולם חדש לנוער בריצת 1500 מטר באולם, כשקבע תוצאה של 3:36.21 דקות.